CELEX: 52014PC0145
Language: hu
Date: 2014-03-10
Title: Javaslat A TANÁCS HATÁROZATA Az AKCS–EU partnerségi megállapodás 96. cikke alapján Madagaszkárral folytatott konzultáció lezárásáról szóló, 2010. június 7-i 2010/371/EU határozat hatályon kívül helyezéséről

|
			
		
		
		52014PC0145
		
			Javaslat A TANÁCS HATÁROZATA Az AKCS–EU partnerségi megállapodás 96. cikke alapján Madagaszkárral folytatott konzultáció lezárásáról szóló, 2010. június 7-i 2010/371/EU határozat hatályon kívül helyezéséről /* COM/2014/0145 final - 2014/0082 (NLE) */
			
				
		
		
			
			   	INDOKOLÁS
Az Európai Unió Tanácsa
2010. június 7-én úgy határozott, hogy a Cotonouban 2000. június 23-án,
egyrészről az Afrikai, Karibi és Csendes-óceáni Államok Csoportjának
tagjai, másrészről az Európai Közösség és tagállamai között aláírt[1] és Ouagadougouban
(Burkina Faso) 2010. június 22-én felülvizsgált[2]
partnerségi megállapodás (a továbbiakban: AKCS–EU partnerségi megállapodás) 96.
cikke szerinti konzultációkat követően megfelelő intézkedéseket fogad
el a Madagaszkári Köztársasággal szemben (2010/371/EU határozat)[3].
Ezt a határozatot a 2011/324/EU tanácsi
határozat[4]
és a 2011/808/EU tanácsi határozat[5],
és végül a 2012/749/EU tanácsi határozat[6]
meghosszabbította és módosította. Ez a határozat előírja, hogy a
megfelelő intézkedések addig az időpontig maradnak hatályban, „amikor
a Tanács a Bizottság javaslata alapján megállapítja, hogy hiteles választások
zajlottak le, és helyreállt az alkotmányos rend Madagaszkáron (...)”. 
A tanácsi határozat hatályon kívül helyezésére
vonatkozó javaslat alapja az AKCS–EU partnerségi megállapodás 96. cikkével[7] összhangban az a tény,
hogy a megfelelő intézkedések fenntartásának okai (a hatalomnak a 2009-es
alkotmányellenes államcsínyt követően átmeneti intézmények általi
gyakorlása) már nem állnak fenn.
A 2013. október 25-én, illetve 2013. december
20-án megtartott hiteles elnök- és parlamenti választások, a hivatalos
eredmények kihirdetése 2014. január 17-én, illetve 2014. február 6-án, valamint
az újonnan megválasztott intézmények felállítása jelzik Madagaszkár
visszatérését az alkotmányos rendhez. Catherine Ashton, az Unió külügyi és
biztonságpolitikai főképviselője is üdvözölte a választások
lebonyolítását és elégedettségét fejezte ki azzal kapcsolatosan[8]. 
Minden feltétel
teljesül tehát arra vonatkozóan, hogy az EU a 2011/808/EU tanácsi határozatban
szereplő, Madagaszkárra vonatkozó kötelezettségvállalásait tiszteletben
tartsák, és a Tanács a jelenlegi határozatot hatályon kívül helyezze. 
Az
ideiglenes intézkedések visszavonása az Európai Unió részéről
egyértelmű és határozott üzenetet hordoz Madagaszkár és valamennyi
nemzetközi, különösen afrikai partner számára, e válságot követő, új
időszakban biztosított támogatásáról,és lehetővé teszi a kapcsolatok
normalizálását és az együttműködést az EU és Madagaszkár között.
2014/0082 (NLE)
Javaslat
A TANÁCS HATÁROZATA
Az AKCS–EU partnerségi megállapodás 96. cikke
alapján Madagaszkárral folytatott konzultáció lezárásáról szóló, 2010. június
7-i 2010/371/EU határozat hatályon kívül helyezéséről

AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre,
tekintettel a Cotonouban 2000. június 23-án,
egyrészről az Afrikai, Karibi és Csendes-óceáni Államok Csoportjának
tagjai, másrészről az Európai Közösség és tagállamai között aláírt[9] és Ouagadougouban
(Burkina Faso) 2010. június 22-én felülvizsgált[10] partnerségi
megállapodásra (a továbbiakban: AKCS–EU partnerségi megállapodás) és különösen
annak 96. cikkére,
tekintettel a tagállamok kormányainak a Tanács
keretében ülésező képviselői között létrejött, az AKCS–EU partnerségi
megállapodás végrehajtása során hozandó intézkedésekről és követendő
eljárásokról szóló belső megállapodásra[11]
és különösen annak 3. cikkére,
tekintettel az Európai Bizottság javaslatára,
az Unió külügyi és biztonságpolitikai
főképviselőjével egyetértésben,
mivel:
(1)       Az AKCS–EU partnerségi
megállapodás 96. cikke alapján Madagaszkárral folytatott konzultáció
lezárásáról szóló, 2010. június 7-i 2010/371/EU határozat[12] azzal a céllal került
elfogadásra, hogy megfelelő intézkedéseket helyezzen kilátásba az AKCS–EU
partnerségi megállapodás 9. cikkében szereplő lényeges elemek megsértése
miatt. 
(2)       Ezt a határozatot a 2011.
május 30-i 2011/324/EU tanácsi határozat[13]
2011. december 6-ig meghosszabbította, a 2011. december 5-i 2011/808/EU tanácsi
határozat[14]
2012. december 5-ig meghosszabbította és módosította, és végül a 2012. december
3-i 2012/749/EU tanácsi határozat[15]
határozatlan időre meghosszabbította „addig az időpontig amikor a
Tanács a Bizottság javaslata alapján megállapítja, hogy hiteles választások
zajlottak le, és helyreállt az alkotmányos rend Madagaszkáron (...)”. 
(3)       2013. október 25-én, illetve
2013. december 20-án megtartották az elnök- és parlamenti választásokat, az
eredményeket 2014. január 17-én, illetve 2014. február 6-án hivatalosan
kihirdették és az újonnan megválasztott intézmények felállítása megtörtént,
amely jelzi Madagaszkár visszatérését az alkotmányos rendhez. Catherine Ashton,
az Unió külügyi és biztonságpolitikai főképviselője 2014. február
7-én üdvözölte a a választások lebonyolítását és elégedettségét fejezte ki
azzal kapcsolatosan[16].

(4)       A feltételek teljesülnek
(hiteles elnök- és parlamenti választások megtartása, a hivatalos eredmények
kihirdetése, valamint az újonnan megválasztott intézmények felállítása, amelyek
jelzik Madagaszkár visszatérését az alkotmányos rendhez) arra vonatkozóan, hogy
az EU a 2011/808/EU tanácsi határozat mellékletében szereplő,
Madagaszkárra vonatkozó kötelezettségvállalásait (a határozat 96. cikk szerinti
hatályon kívül helyezése) tiszteletben tartsák, ezért a jelenlegi határozatot hatályon
kívül kell helyezni, 
ELFOGADTA EZT A HATÁROZATOT:
1. cikk
Az AKCS–EU partnerségi megállapodás 96. cikke
alapján Madagaszkárral folytatott konzultáció lezárásáról szóló, 2010. június
7-i 2010/371/EU tanácsi határozat hatályát veszti.
2. cikk
Ez a határozat az elfogadásának napján lép
hatályba.
Kelt Brüsszelben, -án/-én.
                                                                       a
Tanács részéről
                                                                       az
elnök
[1]               HL L 317., 2000.12.15., 3. o.
[2]               HL L 287., 2010.11.4., 3. o.
[3]               HL L 169., 2010.7.3., 13. o.
[4]               HL L 146., 2011.6.1., 2. o.
[5]               HL L 324., 2011.12.7., 1. o.
[6]               HL L 333., 2012.12.5., 46. o.
[7]               A Cotonoui Megállapodás a 96. cikke (2) bekezdése a)
pontja negyedik albekezdésének második mondatában előírja, hogy „ezen
intézkedéseket vissza kell vonni, amint elrendelésük oka megszűnt”.
[8]               Lásd Catherine Ashton főképviselő
szóvivőjének 2014. február 7-i nyilatkozatát.
[9]               HL L 317., 2000.12.15., 3. o.
[10]             HL L 287., 2010.11.4., 3. o. 
[11]             HL L 317., 2000.12.15., 376. o.
[12]             HL L 169., 2010.7.3., 13. o.
[13]             HL L 146., 2011.6.1., 2. o.
[14]             HL L 324., 2011.12.7., 1. o.
[15]             HL L 333., 2012.12.5., 46. o.
[16]             Lásd Catherine Ashton főképviselő
szóvivőjének 2014. február 7-i nyilatkozatát.